Eurovision Song Contest 1983
Eurovision Song Contest 1983 var den 28. utgaven av Eurovision Song Contest, EBUs årlige sangkonkurranse for organisasjonens medlemmer. Konkurransen ble arrangert av den tyske kringkasteren ARD lørdag 23. april 1983 i Rudi-Sedlmayer-Halle i München i daværende Vest-Tyskland. Dette var andre gang Tyskland arrangerte finalen, første gang var i Frankfurt i 1957. Programleder var danseren Marlène Charell, og 20 land deltok. Luxembourg vant konkurransen for femte og hittil siste gang med balladen «Si la vie est cadeau», sunget av Corinne Hermès. I motsetning til vinnerlåtene årene i forveien, fikk «Si la vie est cadeau» og Hermès liten kommersiell suksess etter finalen. Jahn Teigen representerte Norge for tredje gang. Han deltok med «Do re mi» og kom på en delt niendeplass med 53 poeng.